入夏初晴
作者：何夢桂
朝代：宋

paragraphs: 屏翳盜天權，豐隆據天宇。
沴陰抗六陽，入夏苦旬雨。
煉石無媧皇，天漏誰與補。
羲和駕赤輪，倏覩朝旭吐。
泥蟲起躑躅，淖羽鼓掀舞。
倚杖擬郊行，脫屣始出戶。
喜氣薄林巒，生意溢蘅杜。
天公本無心，造物誰實主。
今昔倏變化，陰晴孰吹煦。
我欲叫蒼蒼，叩閽撾天鼓。
蒼生在巔崖，何時脫辛苦。